En 30-årig mand fra Syrien er fredag blevet varetægtsfængslet for at have haft til hensigt at gennemføre et terrorangreb i København.

Ifølge politiets sigtelse skulle tilfældige mennesker angribes med knive, ligesom det var planen, at der skulle sprænges bomber i hovedstaden.

Manden nægter sig skyldig. Men i fredagens grundlovsforhør har en dommer altså vurderet, at beviserne rækker til en fængsling.

I første omgang skal manden sidde fængslet frem til 15. januar.

Grundlovsforhøret fredag foregik for lukkede døre, så det vides ikke, hvad manden har sagt, hvis han da overhovedet har valgt at afgive forklaring.

Men i en pressemeddelelse understreger Københavns Politi, at sagen er alvorlig.

- Vi ser med stor alvor på planlagte terrorangreb mod Danmark, og vi er tilfredse med, at retten har varetægtsfængslet den sigtede, siger senioranklager Sidsel Klixbüll i pressemeddelelsen.

Det er politiets opfattelse, at manden var i ledtog med en 21-årig landsmand, og at angrebet skulle have været gennemført på et ukendt sted i København i november 2016.

FAKTA FAKTA: Overblik over sagen om tændstikmanden En 30-årig syrer er sigtet for at planlægge terror. Politiet mener, at han har forbindelse til tændstikmanden. Fredag bliver en 30-årig syrisk mand fremstillet i Københavns Byret. Han er sigtet for at planlægge et terrorangreb i København. Det har han formentlig ikke været alene om, mener politiet. Anholdelsen hænger tilsyneladende sammen med sagen om en 21-årig landsmand - kendt som tændstikmanden, som i sommer blev dømt i Tyskland. Vi ved endnu ikke meget om den anholdte 30-årige syrer, men her er, hvad vi ved om terrorsagen: * Den 21-årige - og allerede dømte - syrer kom til Tyskland i sommeren 2015 og blev kort tid efter placeret i et asylcenter i byen Biberach i det sydlige Tyskland. * Han forsøgte at komme ind i Danmark fra Puttgarden via Rødby 19. november 2016. * Med sig havde han 17.000 tændstikker, en pakke fyrværkeri, 17 batterier, seks walkie-talkier og to køkkenknive. * Han blev nægtet indrejse af dansk politi på grund af mangel på gyldige rejsepapirer og sendt tilbage til Biberach af det tyske politi, der først havde sikret sig rygsækken i Puttgarden. * Tysk politi anholdt ham herefter 20. november, og dagen efter blev han varetægtsfængslet. * Han har erkendt at have haft kontakt med to personer, der planlagde et bombeangreb i København. * Den ene har han kun haft kontakt med på Facebook. Den anden skulle han efter eget udsagn mødes med på Hovedbanegården i København. * Han blev i juli straffet med seks år og seks måneders fængsel ved retten i sydtyske Ravensburg. /ritzau/ FOLD UD FOLD UD

Planerne blev dog forpurret, da den 21-årige 19. november 2016 forsøgte at krydse grænsen til Danmark for at mødes med den nu fængslede.

Ved grænsen blev den 21-årige nemlig nægtet indrejse, og efterfølgende blev han anholdt af tysk politi og sigtet for at ville angribe København.

Den tyske anklagemyndighed valgte siden at rejse tiltale mod den 21-årige, og i sommer blev han straffet for forbrydelsen.

Ved en domstol i Ravensburg lød dommen på fængsel i seks et halvt år.

I forbindelse med anholdelsen blev den 21-årige i øvrigt kendt som tændstikmanden.

Det skyldes, at han var i besiddelse af et meget stort antal tændstikker, da han forsøgte at krydse grænsen mellem Tyskland og Danmark.

Ud over 17.000 tændstikker havde han en pakke fyrværkeri, 17 batterier, seks walkie-talkier og to køkkenknive.

/ritzau/